b'\n_START_ARTICLE_\nCan Mas\xc3\xb3 (Sant Joan de Mollet)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una masia de planta rectangular, estructurada en tres crugies perpendiculars a fa\xc3\xa7ana i acc\xc3\xa9s central. Parets de pedra morterada i fa\xc3\xa7anes arrebossades. Els sostres de la planta baixa i el primer pis s\xc3\xb3n amb volta enguixada, mentre que a la segona planta hi ha cairats. La coberta \xc3\xa9s feta de teula a dues vessants, amb r\xc3\xa0fec de filera doble format per rajols plans i teula girada. La porta principal \xc3\xa9s emmarcada per carreus de pedra amb un arc rebaixat. A les obertures del primer pis hi ha balcons amb barana de ferro forjat i llosanes de pedra motllurada. Les finestres del segon pis tenen l\'ampit amb trencaaig\xc3\xbces motllurat._NEWLINE_Destaca el paller, un edifici de planta rectangular amb parets de pedra morterada i carreus ben tallats a les cantonades. Coberta amb cairats, llates i teules a dues vessants. S\xc3\xb3n de destacar les dues columnes formades per peces de pedra cil\xc3\xadndriques ben tallades i capitells de planta quadrada que suporten una gran biga de fusta a sota el carener.\n_START_SECTION_\nHist\xc3\xb2ria\n_START_PARAGRAPH_\nA l\'arc rebaixat del portal d\'entrada al pati hi ha la inscripci\xc3\xb3 "Bernat Mas\xc3\xb3 1641 reat per Joan Mas\xc3\xb3 1871". La fam\xc3\xadlia dels Mas\xc3\xb3 sempre ha estat una de les m\xc3\xa9s importants de la poblaci\xc3\xb3. A l\'interior de l\'esgl\xc3\xa9sia es conserva la seva antiga tomba, amb la inscripci\xc3\xb3 "sepultura de Antich Mas\xc3\xb3 de Mollet i dels seus. Any 1584". Tamb\xc3\xa9 van contribuir a la construcci\xc3\xb3 del nou temple. Les obres es van fer essent obrer major Joan Mas\xc3\xb3 i com a encarregat dels treballs, el seu germ\xc3\xa0 Miquel Mas\xc3\xb3.'